Pariskunnan vihkinyt pappi epäilee, että pariskunta ei taida edes tietää asiasta.

Pari vihittiin heinäkuussa Joutsenossa. MINNA JALOVAARA

Matti ja Pia Nykäsen Joutsenon kirkossa 26. 7 vihkinyt morsiamen rippipappi Pirkko Piikkilä sanoo jääneensä rahallisesti miinukselle paljon julkisuutta saaneista Nykästen häistä.

Jo eläkkeellä oleva rovasti sopi suullisesti bestmanin kanssa tehtävästä ja palkkiosta ja luotti, että se tulee kohtuullisen ajan jälkeen sovitusti tilille. Häistä on jo yli kaksi kuukautta. Nyt hän on kysellyt palkkion perään jo parikin kertaa, mutta tuloksetta.

Rovasti on purnannut asiasta myös ystävilleen Facebookissa.

- Sovitut asiat pitää hoitaa ja tehdystä työstä elämässä pitää saada korvaus. Ajoin parin kotiin suunnittelupalaveriin mökiltäni ennen häitä edestakaisin ja sitten vielä uudelleen häiden harjoituksiin, bensarahaa on kulunut. Lisäksi mielestäni hoidin kiitettävästi vihkiseremonian ja lukuisat haastattelut, olin oikea videotähti. Olen virallisesti eläkkeellä, mutta halusin kovasti hoitaa tuntemani Pian vihkimisen, rovasti Piikkilä kertoo Iltalehdelle.

Häistä hänellä sinänsä on mukavat muistot.

- En mennyt hääjuhliin, vaan ajoin takaisin helteisenä päivänä mökilleni. Tunnelma oli kaunis ja saarnaani ja mielipiteitäni on kehuttu paljon, Piikkilä sanoo.

Hän ei usko, että pariskunta Nykänen edes tietää, että papin palkkio on yhä maksamatta.

- Vihkimisen jälkeen oltiin häämatkalla ja sitten kiireet alkoivat, luulen, että he eivät hääjärjestelyistä tiedä mitään. Onnea ja siunausta vain heidän liitolleen. Ajoin heidän talonsa ohi, kun Matti pyysi joskus poikkeamaan kahville, mutta en mennyt nyt vielä koputtelemaan nuoren avioparin ovelle, Pirkko Piikkilä nauraa.